Papersnake/gushiwen huggingface dataset:
借山谷后山诗编於刘宜之司户因书所见呈宜
敖陶孙（宋代）

拾遗诗视孔子道，豫章配孟颜后山。
自馀众作等别派，彪虥貍豹虎一斑。
我修直笔公万世，议论不到甘謿讪。
中间杜老饶寒饿，阵也绝荤典尚可。
天公雠施略相当，一字而贫更怜我。
去年臞庵太荒凉，斧中得鱼雷隐休。
了知诗崇力排摈，谁言锢疾蟠膏肓。
刘郎食饱嗜昌歜，又一过目思手揽。
编诗更著顾痴笔，字字可丹藏石（左石右感）。
知君疗病我益病。心手相忘还展咏。
百年长病可得辞，两翁落唾皆可敬。
忽云身后无知音，此诗百变无邪心。
候虫时乌足感耳，我思正在南风琴。
谁能首涂追四始，以经夹毂骚驾轨。
意所不快鞭曹刘，此时拍汝一寸棰。
长安市上逢联璧，人持一箭与我直。
请君了却三万轴，再见坐多休下客。
新秋
费扬古（清代）

西风瑟瑟又惊秋，绿暗园林雨乍收。金井自寒连晚照，玉箫中乍起离愁。

江清水落芙蓉岸，夜永香沈翡翠楼。勋业未成空揽镜，生憎白发已盈头。
西湖竹枝词
张翼（两汉）

南高北高峰顶齐，钱塘江水隔湖西。不得潮头到湖口，郎船今夜泊西溪。
寓郁林著易传有感 其一
李纲（宋代）

谪来海峤远兵戈，精义微言得切瑳。地入郁林怀陆绩，桴浮沧海学东坡。

圣经广大随人取，众说纷纶奈若何。从此梁溪作诗少，用心已向六龙多。
减字木兰花·狂吟江浦
徐鹿卿（宋代）

狂吟江浦。不食人间烟火语。韦曲名家。也试河阳一县花。群仙推去。暂寄岭梅清绝处。笑俯清溪。只有清风明月知。
题黄才叔看山亭
杨万里（宋代）

春山华润秋山瘦，两山点黯晴山秀。
湖湘山色天下稀，零陵乃山白其眉。
作亭不为俗人好，个竹把茅吾事了。
朝来看山佳有余，为渠更尽一编书。
延州柳湖 其三
沈括（宋代）

日暖闲园草半薰，不堪春兴蝶纷纷。山烟梦松成微雨，关月帘纤出断云。

三弄倚楼喧晚操，六花分队驻新军。终年不见江淮信，吟向胡笳永夜闻。
王侍讲原叔挽词三首
梅尧臣（宋代）

衣冠今盛族，兰玉旧家声。
博古无遗悮，遭时有重名。
魂舆临水发，灵马向郊鸣。
归葬商丘外，森森柏已成。
至灵吟
邵雍（宋代）

至灵之谓人，至贵之谓君。
明则有日月，幽则有鬼神。
答胡徵君舜咨还山 其一
乌斯道（明代）

高迹寄空谷，幽居托田间。江水非吾限，可以相往还。

游鱼当在渊，飞鸟当在山。谢此城郭游，逸驾不可攀。

还山濯清泚，何如冰雪颜。
哀周然明
王之道（宋代）

三荐渠能老一儒，班超投笔好从吾。
功名到手身先死，诗礼传家道不孤。
千里新封从马鬣，百年余庆萃鵷雏。
西风哀挽桐川上，傥有青刍致奠无。
去年秋偶游宝山上方入一小院阒然无人有僧隐
苏轼（宋代）

此云阇黎也不出十五年矣今年六月自常润还复至其室则年葬数月矣作诗题其壁云师来宝山，一住十五秋。
读书常闭户，客至不举头。
去年造其室，清坐忘百忧。
我初无言说，师亦无对酬。
今来复扣门，空房但飕飗。
云已灭无馀，薪尽火不留。
却疑此室中，常有斯人不。
所遇孰非梦，事过吾何求。
次韵王无竞见寄
姚孝锡（宋代）

客怀重倚仲宣楼，白草黄云塞上秋。
山色不随尘世改，水声还抱故城流。
隙中畏景那堪玩，镜里衰颜只自羞。
多愧诗人苦相忆，远传佳句吊清愁。
露坐
陆游（宋代）

略彴方塘北，篔簹小堑东。
荷盘倾夕露，芡觜坼秋风。
磔磔禽移树，芒芒月堕空。
诗材随处足，尽付苦吟中。
三叠
刘克庄（宋代）

早知粉黛非真色，晚觉雕镌损自然。
天巧千林均一气，人痴一叶费三年。
过故斛斯校书庄二首 其二
杜甫（唐代）

燕入非旁舍，鸥归祗故池。断桥无复板，卧柳自生枝。

遂有山阳作，多惭鲍叔知。素交零落尽，白首泪双垂。
送顾伯玉麻阳簿
陆文圭（元代）

放州清江闸，及此新雨凉。
故人得邂逅，好语倾肺肠。
惜哉廊庙得，漂泊落湖湘。
前途阻勋业，末技呈词章。
营营百年短，浩浩万古长。
共惜天下宝，得志无相忘。
满江红 其十 顾庵有再柬西樵兼怀京洛故人之作，再用前韵奉酬并怀公㦷周量诸子
王士禄（清代）

露湿幽兰，西泠畔、浮堤波涨。行歌去、声传金石，原思非恙。

老友歌襟云水际，旧游回首烟霄上。自归来、懒作洛中书，心相饷。

玉河暖，微风漾。宫柳碧，新莺唱。可相携还往，同消春酿。

诸子勉筹前席箸，野夫好植耘田杖。任人惊、湖海气难除，元龙状。
摸鱼儿 寒夜观剧，演韩蕲王夫人故事
徐釚（清代）

舞氍毹、霜天夜冷，画帘银烛如昼。一声河满肠千折，只有青衫依旧。

君见否。西陵畔、两家钱赵惟衰柳。霓裳休奏。但红粉英雄，也曾相助，櫑鼓长江口。

空侘傺，验取衣冠优孟。几回灯下搔首。猩绒绣袄芙蓉颊，值得当年消受。

揎短袖。人未老、功名莫漫同刍狗。天移星斗。洒珠泪罗襟，悲歌慷慨，拚与销残漏。
村中语
仇远（元代）

吴侬曾在山村住，听得村中老人语。
六月祈雨不祈晴，十月祈晴不祈雨。
今年三伏雨水多，官吏祈晴救禾黍。
祈晴得晴虽可喜，农夫车水方劳苦。
汗流如浆面如铁，但要田乾那畏暑。
黑云一片来何忙，心怕雨作身愿凉。
安得长风为吹散，乍可赤体当秋阳。
东桥西桥日荒荒，南圩北圩水茫茫。
中熟下熟亦足饱，尽胜淮头争捕蝗。
吾家二首
于石（宋代）

明月成三友，青山结四邻。
家贫猿执爨，林静鸟司晨。
好竹能医俗，幽花不媚人。
盘餐何所有，春韭与秋莼。
卸篆引见留别绅耆
吴性诚（清代）

万里朝天抗手行，亲民几载动离情。春培兰蕙香应茂，霜萎萑苻莽莫生。

无限青山留缱绻，有灵碧海迹分明。系怀更是甘泉水，去后思量尚可盟。
送笋菰与方德润大琮石史遥求霜毫
王迈（宋代）

玉版丰标清更臞，紫姑道味颇甘腴。
遣渠问讯紫薇老，后省厨供有此无。
春意渐深送客至山麓田舍来往道中复逢法上人
释正觉（宋代）

云阵纤纤洗花雨，深竹新闻子规语。
青山白云吾定居，枯肠那著归思虑。
嘉泰三年皇后册宝十三首
佚名（隋代）

日薰椒屋，云霭壁门。
有华瑞节，来自帝阍。
统天惟乾，合德者坤。
我龙受之，福禄永敏。
甘露寺悼古
米芾（宋代）

色改重重构，春归户户岚。槎浮龙委骨，画失兽遗耽。

神护卫公塔，天留米老庵。柏梁终厌胜，会副越人谈。
越州歌二十首
汪元量（宋代）

鲁港当年傀儡场，六军尽笑贾平章。
三声锣响三更后，不见人呼大魏王。
钓船笛 其四 箬笠
龚翔麟（清代）

叠就笋皮圆，只蔽春霖冬雪。若问九衢尘影，浑不曾飞入。

偶然问箸失携来，仰贮小鱼鬣。去趁前村晚市。挂肩头背月。
西江月（登蓬莱阁看桂）
吴文英（宋代）

清梦重游天上，古香吹下云头。箫声三十六宫愁。高处花惊风箫。

客路羁情不断，阑干晚色先收。千山浓绿未成秋。谁见月中人瘦。
赠陈随隐
吴石翁（宋代）

大隐君家小隐君，得名太早忌人闻。
秋窗吟共缑山月，晓榻眠分华岳云。
惊欲引雏先出谷，马才生骥便离群。
新诗却要多拈出，突过郎罢张我军。
故谏议大夫鲜于公欲作新堂以传世谱名曰卓绝
李廌（宋代）

左蜀富山水，锦屏秀而鲜。
卿云常氤氲，佳气所盘旋。
蕴此天地灵，并生文武贤。
称忠著甲令，节制控两川。
雨霁报谒见一鹭得鱼群鹭争食之 其一
徐鹿卿（宋代）

一鹭翩翩傍钓矶，隔汀群鹭已知机。空将辛苦供群吻，毕竟贪鱼罪有归。
行至华阴呈旧同舍
韩驹（宋代）

落日同骑款段游，倦依松石弄清流。蓬莱汉殿春分手，一笑相逢太华秋。
独有
徐宝善（清代）

独有儒生拙，端居抱百忧。诗分余日补，病泥古方求。

四海几青眠，三公谁黑头。东南民力尽，江水极天流。
玉连环（忆李谪仙）
冯伟寿（宋代）

谪仙往矣，问当年、饮中俦侣，于今谁在。欢沈香醉梦，胡尘日月，流浪锦袍宫带。高吟三峡动，舞剑九州隘。玉皇归观，半空遗下，诗囊酒佩。

云月仰挹清芬，揽虬鬓、尚友千载。晋宋颓波，羲皇春梦，尊前一慨。待相将共蹑，龙肩鲸背。海山何处，五云靉靉。
和答凌玉见送兼怀沈绎堂之作
王维坤（清代）

高士春山长薜萝，又披疏雨唱骊歌。龙文宝气来茅屋，马首风骊指大河。

别绪桃花潭尚浅，怀人《杕杜》赋偏多。相逢为说君诗好，不数中原旧李何。
移竹
齐己（唐代）

旧溪千万竿，风雨夜珊珊。白首来江国，黄金买岁寒。

乍移伤粉节，终绕著朱栏。会得承春力，新抽锦箨看。
玉蝴蝶
李鼐（宋代）

望处水寒云绕，倚栏千里，澹荡晴晖。梦燕门阑，和气喜动帘帏。舞因重、花明彩凤，歌扇小、香暖金猊。漏声迟。洞天秋晓，风露霏霏。

嘉时。谪仙高宴，华分玉蜡，艳列文姬。玉树临风，自然老月中枝。酒肠宽、胸容云梦，词源壮、笔勇助溪。且追随。伫看飞诏，稳步沙堤。
题韦承总吴王故城下幽居（韦生，相门子孙）
孟郊（唐代）

才饱身自贵，巷荒门岂贫。韦生堪继相，孟子愿依邻。

夜思琴语切，昼情茶味新。霜枝留过鹊，风竹扫蒙尘。

郢唱一声发，吴花千片春。对君何所得，归去觉情真。
自咏五首
白居易（唐代）

朝亦随群动，暮亦随群动。荣华瞬息间，求得将何用。

形骸与冠盖，假合相戏弄。但异睡著人，不知梦是梦。

一家五十口，一郡十万户。出为差科头，入为衣食主。

水旱合心忧，饥寒须手抚。何异食蓼虫，不知苦是苦。

公私颇多事，衰惫殊少欢。迎送宾客懒，鞭笞黎庶难。

老耳倦声乐，病口厌杯盘。既无可恋者，何以不休官。

一日复一日，自问何留滞。为贪逐日俸，拟作归田计。

亦须随丰约，可得无限剂。若待足始休，休官在何岁。

官舍非我庐，官园非我树。洛中有小宅，渭上有别墅。

既无婚嫁累，幸有归休处。归去诚已迟，犹胜不归去。
岁除
方回（元代）

亲情邻里喜归来，依旧柴门僻处开。
纵是桃符无可笔，未妨菜饼亦堪杯。
著宽毛褐观残雪，洗古铜壶浸老梅。
贺客明朝有诗客，踏青同与眺春台。
再和
刘克庄（宋代）

世味浇漓酒趣深，对花无客亦孤斟。
饥来肯羡乞墦食，贫杀不贪谀墓金。
耄齿未妨师抑戒，高谭何似守规箴。
吾今会得逍遥义，懒访曹溪同少林。
雨中
刘攽（宋代）

丹桂更束薪，白璧偿斗粟。况兹风雨朝，泥潦坏墙屋。

败灶方生风，并日能薄粥。始知箪瓢人，陋巷本自足。

宁见子桑诗，若歌复若哭。
游东坡十一绝 其二
王十朋（宋代）

出处平生慕乐天，东坡名自乐天传。文章均得江山助，但觉前贤畏后贤。
出城二首
张镃（宋代）

只道南湖没样奇，出关又有许多诗。
便须抄取天然句，才下工夫走却伊。
雨夜
陆游（宋代）

岁晚茆茨劣自容，齿摇将脱发将童。
心游万里关河外，身卧一窗风雨中。
医不可招惟忍病，书犹能读足忘穷。
夜阑睡觉蛩声里，时见灯花落碎红。
觅海松赠僧希月
王十朋（宋代）

海石真宜植海松，青青不改四时容。道人妙得栽培力，乞与书斋待化龙。
云母井六首 其六
张诩（明代）

百尺水帘飞白虹，笙箫松柏语天风。何时跨鹤还来此，吟到无声始算工。
景州
张云璈（清代）

满目悲行役，凭谁问苦辛。寒声催白雁，乡泪积黄尘。

淀外冰犹壮，营边柳不春。由来燕赵地，慷慨说佳人。
由橘洲渡岳麓
石承藻（清代）

汀洲微雨后，碧草正萋萋。远水数帆出，春城一角低。

泥香看燕掠，树密有莺啼。共话船斋事，亭亭日又西。
建溪行待陈诩（予先发福州，陈续发，中路待之不得）
欧阳詹（唐代）

偕行那得会心期，先者贪前后者迟。

空忆丽词能状物，每看奇异但相思。
渔樵耕牧
黎扩（明代）

渔水心情淡淡，鸥波身世悠悠。清风杨柳一曲，明月芦花满洲。
催雪
方岳（宋代）

转笺拟上朝元殿，为说梅须雪转香。
杯隽已生诗意思，砚寒更转夜商量。
轻明玉费天工巧，顷刻花催帝子忙。
醉梦蓬莱宫阙冷，共题新曲按霓裳。
行唐村平野，晴色妍甚
范成大（宋代）

暖日烘繁梅，穠香扑征鞅。
云烟酿春色，心目两骀荡。
柳眉翠已扫，桑眼青未放。
兹游定不俗，前路八千嶂。
叙伦五言二十首
刘克庄（宋代）

博览劳丸胆，精思恐呕心。
可怜亲养薄，难报母恩深。
凤吹笙曲
李白（唐代）

仙人十五爱吹笙，学得昆丘彩凤鸣。
始闻炼气餐金液，复道朝天赴玉京。
玉京迢迢几千里，凤笙去去无穷已。
欲叹离声发绛唇，更嗟别调流纤指。
此时惜别讵堪闻，此地相看未忍分。
重吟真曲和清吹，却奏仙歌响绿云。
绿云紫气向函关，访道应寻缑氏山。
莫学吹笙王子晋，一遇浮丘断不还。
清明前一日与客自光孝登般若庵观铁塔旧基因
韩元吉（宋代）

青鞵藜杖破层云，胜日犹能眼界新。
窣堵已摧豪士手，狻猊犹现法王身。
寺藏松竹疑无地，路接烟霄不到尘。
车马憧憧城市客，举头相望几由旬。
又作二绝 其二
吕本中（宋代）

客至书来总不知，却缘迩日吠声稀。蛛丝网遍常行处，犹道奔逃未肯归。
柳梢青 题杨补之墨梅
张雨（元代）

面目冰霜。逃禅正派，只让花光。怪底徐卿，为渠描貌，萦损柔肠。

有谁步屧长廊。更折竹声中细香。酒半醒时，雪晴寒夜，月上西窗。
送梓宪巩彦辅中散二首 其一
冯山（宋代）

宏才高望出簪裾，尤向持平意豁如。辇毂声名三辅最，西南恩惠十年馀。

诸公每恨归朝晚，美职行闻半道除。今日老成应不次，中台烦剧在刑书。
游紫麟峰
赵令松（宋代）

千仞奇峰薄上清，葛洪于此尚留名。紫麟瑞霭春风暖，白虎丹成夜月明。

点点苍苔空有迹，菲菲芳草不闻声。高踪回首今何在，山水犹含万古情。
续董子温咏陶潜诗八首 其一
刘攽（宋代）

佳鱼乐潜深，智鸟不远飞。达人避形役，逝与风波辞。

逍遥彭泽下，聊然三径资。
梅花五首 其一
刘克庄（宋代）

髣髴瑶姬拥仗来，茆檐化作玉楼台。平明绕砌圆残梦，元是梅花数树开。
浴
李之仪（宋代）

静坐已十日，聊复资一浴。我发不满梳，安得别置沐。

浴暖连头浇，快哉如出谷。我生本离垢，妄念即桎梏。

外物强扶持，何异雨中竹。亦不无雨愧，亦不有雨足。

森森自然往，无荣亦无辱。振衣步空庭，又见黄粱熟。

进退葵何从，晨羞讵宜缓。叩齿感苋史，虚心岂鱼贯。

乃知抱关者，俯首固非懦。烈日下严霜，杯水沃炽炭。

物理自回旋，何方即吾馆。年来老顿逼，四月未觉煖。

勉力更无念，已矣见此粲。
百叶梅
李廌（宋代）

寒香本已清，真色初既好。
谁私化工力，增缀愈妍巧。
繁葩贮春意，幽姿照青昊。
独无和羹实，终尘愧其表。
偈颂四十一首
释慧晖（宋代）

玉机转侧金堂冷，石室斜开铁户明。
木鸡唤月壶天晓，泥牛吼花客游城。
瀛台宴拔达山诸部回使诗以纪事
弘历（清代）

远使徕朝宴遣归，倾诚怜彼恋依依。灯宵刚度韶春丽，夜雨欣依瑞旭辉。

乍可颁饧联撒荔，何妨卉服接丝衣。从来曰信大蒙重，安尔耕桑永受禨。
答僧秋蓬
李龏（金朝）

卖菱人散日衔山，一纸诗来鹿苑间。料得短篷秋泛处，荻花菰叶两斓斑。
高苑令歌
佚名（唐代）

高苑之树枯已荣，淄川之水浑已澄，邹邑之民仆已行。
追和周侍郎大雪赐宴诗
杨士奇（明代）

先朝瑞雪兆丰年，一体君臣喜可言。已敕大臣颁玉馔，更宣中可出金尊。

伤心何处攀仙驾，洒泪清诗忆旧恩。满目当时肱股在，共摅忠恳答乾坤。
鸂鶒
唐彦谦（唐代）

一宿南塘烟雨时，好风摇动绿波微。惊离晓岸冲花去，

暖下春汀照影飞。华屋撚弦弹鼓舞，绮窗含笔澹毛衣。

画屏见后长回首，争得雕笼莫放归。
送僧归岳麓印传灯
释绍昙（宋代）

袖舞秋风尾瘦藤，南归岳麓看传灯。
先寻古殿经行处，唤醒当年吃攧僧。
句
晁公武（宋代）

铜梁山昏岚翠重，石境水落滩声迟。
妾薄命
陈锡金（清代）

十岁见新月，殷勤下阶拜。十二解风情，背人画眉黛。

十四去采莲，蜂蝶随满载。羞见双鸳鸯，手把荷叶盖。

十六未许人，风流颇自爱。小开骂西风，飘荡到裙带。

十八伤命薄，坠入烟花界。一曲杜韦娘，泪洒沽酒旆。
旌义港阻风
梅尧臣（宋代）

清晨下长淮，忽值秋风恶。
渺弥云雾昏，掀合鱼龙作。
方惊白浪高，又以寒潮落。
远渚时出没，轻舟自前却。
将投支戍迷，遇得孤港泊。
下缆寄芦林，寻村步芒屩。
傥有白醪沽，聊为野田酌。
茆屋何飕飕，瓦罂空索索。
却持杖头归，相顾还寂寞。
一夕不能眠，孤吟当狂药。
游慧聚寺
杨则之（宋代）

压云开半殿，宝炬耀金幢。峭峻山无对，玲珑寺不双。

钟声清恋坞，林影冷摇窗。老愧诗魔在，登临讵易降。
奉和总制陈公江西平贼诗 其四
顾璘（明代）

白扇閒麾野翯翎，前军佳气贯台星。班超虎食元殊相，吕望鹰台独暮龄。

忠荩向天回太白，英雄于宝胜空青。从来康济关吾道，莫叹频年辙未停。
水调歌头 李太白画象
李纲（宋代）

太白乃吾祖，逸气薄青云。开元有道，聊复乘兴一来宾。

天子呼来方醉，洒面清泉微醒，馀吐拭龙巾。词翰不加点，歌阕满宫春。

笔风雨，心锦绣，极清新。大儿中令，神契兼有坐忘人。

不识将军高贵，醉里指污吾足，乃敢尚衣嗔。千载已仙去，图象耸风神。
泛小fq二首
白居易（唐代）

水一塘，fq一只。fq头漾漾知风起，fq背萧萧闻雨滴。

醉卧船中欲醒时，忽疑身是江南客。

船缓进，水平流。一茎竹篙剔船尾，两幅青幕覆船头。

亚竹乱藤多照岸，如从凤口向湖州。
沁泉廊
弘历（清代）

绿阴如盖石泉流，把笔岩廊小憩留。风爽云间树蝉亮，与人著意报新秋。
再过剡溪
彭启丰（明代）

平生雅爱孔淳之，剡曲山川镜里移。春树参差浮岸远，布帆层折入山迟。

没篙水涨添三尺，抽笋林深茁万枝。竟日潇潇烟雨湿，寒云千叠望犹疑。
故人李世南画秋山林木平远三首和韵 其二
李之仪（宋代）

曾经岁月几华夷，雨貌风颜茂晚姿。自是雪霜心共老，笔头聊复戏孙枝。
武侯庙柏
范镇（宋代）

满叶是清霜，培根无沃土。耻作秦皇松，宁为冯异树。

英灵自有风，荫蔚长如雨。可怜青青姿，不知人事古。
送从上人驰书至京西
释正觉（宋代）

衲帔蒙头自照人，月明堂上转机轮。
肯传千里鹡鴒语，要作十分棠棣春。
雪岭同风当日事，石头束篾旧时麟。
家林归卧长连稳，满眼清光不见身。
龙沙寺酌汪鲁望孝廉寺中独多莲柳
苏升（明代）

中原佳胜几龙沙，有客谈诗玩物华。漫忆白莲当日社，却怜新柳在僧家。

晚风细细归前席，烟雨濛濛湿暮鸦。得意看君须尽饮，百年杯酒是生涯。
游金石台
家坤翁（宋代）

庐陵游乐夕阳山，太守何人若是班。
三岛幻成一丘小，五峰对峙两溪环。
竹间庭院邻翁卜，木杪楼台仙者寰。
紫笑扶疎枝干老，春来得兴颇开颜。
照影亭
曾巩（宋代）

河流萦槛色辉辉，无数幽禽入镜飞。已映渚花红四出，更涵沙柳翠相围。

不欺毫发公虽有，太尽妍媸道恐非。自笑病容随步见，未衰华发满缁衣。
盂兰竹枝词 其四
彭廷选（清代）

大千世界纳须弥，广结因缘正及期。见说酆都城不闭，阴司也有纵囚时。
再次韵菊花谱系四首
项安世（宋代）

欲唤群仙指定，衣装似学希夷。
金母为涂娇晕，黄姑与鍊仙肌。
襄阳咏史 其十九 庞公祠
李俊民（金朝）

踏破衡山急急回，凤林尽是漉篱材。大家了得无生著，倾出团圞话里来。
苏李会合图
范梈（元代）

未识沙场苦，空曾奉使来。讵知羝乳约，不抵雁书回。

汉节风霜古，胡笳旦暮哀。谁怜太史令，心为故人摧。
题岳麓道乡台
范成大（宋代）

山外江水黄，江外满城绿。
城外杳无际，天低到平陆。
长烟贯楚尾，远势带吴蜀。
故园东北望，游子阑干曲。
恻恻行呈严伯玉太仆
黎彭祖（明代）

恻恻复恻恻，十年坐倏忽。君来少故人，眼中何潏潏。

请君勿歌且舞，听我言中心之湫郁。在昔趋庭见龙章，高谈惊坐髯如张。

侧闻此老非寻常，揽挥就德将翱翔。少读诗句在齿牙，浓圈墨汁非涂鸦。

忽然王事各天涯，送君西去随风沙。吾翁亦出虎头城，绝裾忍爱晨宵征。

鼓声乍死临欃枪，白头望子弟殉兄。只今章水露藏骨，每向西风泪沾臆。

嗟我苟生胡不殛，忍存爱日供存夕。夕为负米朝待炊，一户桑枢避乱离。

眷恩昔被明主知，感君章疏陈其词。羊舌能存故人子，忆君桂林三寄鲤。

鲤鱼中有尺素字，远慰加餐重交谊。频年寓书皆浮沉，各言息迹栖山岑。

买牛艺植西江浔，何以娱耳山水音。我兹聊复远城郭，耕凿丘园种藜藿。

君来里巷全非昨，料应误觑晴眉阁。逢君况复雪飞时，感旧人稀一泪垂。

强将笑语问畴昔，稍喜如前好颜色。闻君欲问江南津，将归遥慰倚闾人。

鹿门卜隐将何处，流水滔滔独怆神。
寄进贤令程可久
赵蕃（宋代）

博士湖边初拜公，后来超化信常通。
一官何意偶同隶，千里长怀几望风。
墨绶于今天下半，弦歌谁复古人中。
双鱼敬遣问无恙，目极春江鸿堕空。
王监簿陶山祷雨志喜
林景熙（宋代）

城居苦热念林丘，偶向殊庭送羽流。
双袖携云禹穴晓，一瓢分雨舜田秋。
溪声冉冉来松壑，秋意萧萧满竹栖。
我与蝇蚊争书夜，梦中犹及赴清游。
偕范贤良游天王寺登城晚归三绝 其三
楼炤（宋代）

日落园林淡荡风，晚云参错若相攻。分明阵势天边列，诸葛神谋一望中。
送徐显道尉无锡
洪咨夔（宋代）

握手不禁别，庭梧声欲秋。
云霄生脚底，田里付眉头。
敬是褆身柱，和为应物舟。
卷旗蒲柳市，茶鼎雨飕飕。
病中独游净慈谒本长老周长官以诗见寄仍邀游
苏轼（宋代）

卧闻禅老入南山，净扫清风五百间。
我与世疏宜独往，君缘诗好不容攀。
自知乐事年年减，难得高人日日闲。
欲问云公觅心地，要知何处是无还。
（《楞严经》云：我今示汝无所还地。
）
洞仙歌 其一
葛郯（宋代）

风摇丹髻，叶剪西岩树。岁律峥嵘又如许。看千峰倒影，浮动觥船，纱窗外，万幅鲛绡斗舞。

五弦弹不尽，碧落天高，隐隐孤鸿向云度。送斜红敛尽，催上蟾钩，金风细，点破瑶阶白露。

任笛声、吹残一帘秋，看人□栏□，暮云高处。
题试茶图
严虞惇（清代）

谷雨新晴采露芽，清泉活火试瓯华。十年樱笋江南梦，最爱苕溪隐士家。
龙门道中作
邵雍（宋代）

物理人情自可明，何尝慼慼向平生。
卷舒在我有成筭，用舍随平无定名。
满目云山俱是乐，一毫荣辱不须惊。
侯门见说深如海，三十年来掉臂行。
登郁孤台奉柬开府李公台
区大相（明代）

躧步陟崇冈，冬序正萧索。孤台郁然峻，国顾尽寥廓。

千峰带郭起，二水绕城落。霜华薄彩旃，朔气吹晓角。

胜览即要区，于宣在猷略。武旅久偃息，儒风宁寂寞。

明公时秉钺，大府雄蛮落。地以今镇重，道继前贤作。

恬寂实素衷，荣途厌蜷踔。昔遇方下车，兹游值卧阁。

揆予闇知足，山隐未能确。泉石有前期，风尘违夙诺。

登高骋遐瞩，驰思入玄漠。岁晏滞芳游，心赏何由托。

愿因元公言，归寻孔颜乐。
格卑
韩偓（唐代）

格卑尝恨足牵仍，欲学忘情似不能。入意云山输画匠，

动人风月羡琴僧。南朝峻洁推弘景，东晋清狂数季鹰。

惆怅后尘流落尽，自抛怀抱醉懵腾。
泪二首
钱惟演（宋代）

家在河阳路入秦，楼头相望祇酸辛。
江南满目新亭宴，旗鼓伤心故国春。
仙掌倚天频滴露，方诸待月自涵津。
荆王未辨连城价，肠断南州抱璧人。
历代诗·西周
杨简（宋代）

后稷文王世几传，武王方得天下全。
成康昭穆及共懿，孝夷之后厉兼宣。
幽王见杀平王立，以上凡经四百年。
游武夷作棹歌呈晦翁十首 其七
辛弃疾（宋代）

巨石亭亭缺齧多，悬知千古也消磨。人间正觅擎天柱，无奈风吹雨打何。
望海潮 黄鹤楼
鲍鼎铨（清代）

岚气浮空，潮声带雨，名区自说江湘。赤壁崟崎，洞庭浩渺，天边不断帆樯。

楼阁俯斜阳。正烟云万里，归鸟千行。独鹤飞回，忽传玉笛韵悠扬。

凄凉。鹦鹉堪伤。对萋萋芳草，满目沧桑。夜静月明，涛生天上，看来一片昏黄。

伫立向茫茫。有渔舟杳霭，芦荻青苍。把酒中流，当年顾曲想周郎。
桃花
詹初（宋代）

桃花灼灼斗春芳，一见如云满目光。
不识冬来霜雪遍，芳意争似竹松长。
秋晚十咏·倚杖
李弥逊（宋代）

倚杖看修竹，晚林疏雨秋。
砧声村远近，风力鸟觉浮。
愁鬓老前白，闲心物外休。
出门无伴侣，小立看汀鸥。
时宰相生日乐府三首 其二
周紫芝（宋代）

甘泉羽书久不至，六乐初成礼初备。万两黄金铸景钟，八级层坛筑圆陛。

侍臣晓入明光宫，彤庭暖日升曈昽。弦匏鼎俎耀前列，大圣制作垂无穷。

太常为旂玉为辂，路稳沙平试天步。日边风雨晓前收，夜半笙箫月中度。

君臣有道道格天，五星同色三台圆。千官拜舞皇舆旋，青城路远闻鸣鞭。

黄麾羽葆识全仗，绣衣雷鼓鸣钧天。羽林骑士如流水，未央宫阙明山川。

千门万户不知数，尽捲帘幕瞻龙颜。道傍父老百岁许，醉倚春风自相语。

昔年旧事一日新，廊庙功成不因武。群生欲报知何缘，再拜愿寿公千年。
野岸
吕本中（宋代）

淡日轻烟村径斜，长风卷浪欲浮花。夜深隔岸渔舟过，萤火惊飞乱点沙。
夏肯甫晓山亭
戴炳（宋代）

开棂纳晨光，隐几挹寒翠。以我胸中真，会彼景外意。

孰因夜息存，孰使昼梏累。念虑方清明，体认贵切至。

峨峨成九仞，进进基一篑。勖哉亭中人，涵养玉其粹。

卷舒意何如，颜回坐忘地。
题右江遗墅
王汝玉（明代）

阴阴乔木带江沙，建武年来世绪赊。麾节频沾新雨露，山林不改旧烟霞。

绿深椰子经春叶，红绽蕉丛过臈花。曾读云台诸将传，子孙繁衍有谁家。
自祁 其二
吕本中（宋代）

汴水夹榆柳，今留胡马踪。如何进贤路，只是见青松。
过西仑庄一宿
王炎（宋代）

南首巴陵道，篮舆小作程。
欲随王事去，颇恋佛庐清。
一雨暑欲退，四山秋有声。
流年欺鬓发，摇落又关情。
满江红 其七 赠张月陵，七叠前韵
董元恺（清代）

季方难兄，有爱弟、清河挺出。群推是、池塘春草，玉和金密。

玩世推章科斗字，惊人风雨蛟龙笔。记翩翩、裘马少年时，今无匹。

原不慕，对君漆。谁能驻，援戈日。恨间关转徙，艰难薪栗。

小艇载诗更载酒，砚田种秫非栽木。听君家、说尽谷城书，还丹术。
王叔明为陈惟允天香书屋图
黄公望（元代）

华堂敞山麓，高栋傍岩起。悠然坐清朝，南山落窗几。

以兹谢尘坐，心逸忘事理。古桂日浮香，长松时向媚。

弹琴送飞鸿，拄笏来爽气。宁知采菊时，已解哦松意。
谢平川耆民钟尚义寄鲊 其五
唐文凤（明代）

弹铗王门食有鱼，寄来磁瓮更鲜腴。谢诗愧非裹鲊帖，赠远当传双鲤书。
秋风
王安石（宋代）

揫歛一何饕，天机亦自劳。
墙隈小翻动，屋角盛呼号。
漠漠惊沙密，纷纷断柳高。
江湖岂在眼，昨夜梦波涛。
卧治斋晚坐
杨万里（宋代）

闭户坐不得，开窗贮微凉。
树林荫白日，儿研生碧光。
信手取诗卷，细哦三数章。
初披颇欣惬，再揽忽感伤。
废卷不能读，起行绕胡床。
古人恨如山，吾心澹於江。
本不与彼谋，云何断我肠。
感罢翻自笑，一蝉催夕阳。
皇华胜境
陈繗（明代）

皇皇花木几江山，宪檄颁行肃众观。一骑长驱琼岛近，斗州历览海天宽。

菁莪歌蔼文明盛，木铎声闻士尽欢。书社万间环里社，回看稚髻总衣冠。
次韵答社友
邓深（宋代）

小轩名大隐，粗可供趺坐。遮眼时翻书，静愿结香火。

似介还似时，所向与时左。不践名利途，窃谓志亦果。

人生天地间，世路多坎坷。成败端有数，巧力不容佐。

昧者迷所之，大似蚁旋磨。君看禽高飞，翼倦千仞堕。

太刚者易亡，太锐者必挫。得失相乘除，倚伏两福祸。

顾予何所乐，日晏得高卧。岂惟七不堪，万事付懒惰。

侪类每见宽，亦不攻其过。美人如敬翁，学问精而夥。

松柏生涧壑，霜干久长大。富贵应不免，时有可未可。

何须穷妇吟，再三叹寒饿。且冀宽此抱，会当有知我。

属和聊写情，暂辍园蔬课。
谢公挽词三首
欧阳修（宋代）

乐事与良辰，平生爱洛滨。
泉台一闭夜，蒿里不知春。
翰墨犹新泽，图书已素尘。
堪怜寝门哭，犹有旧时宾。
简寄
苏泂（宋代）

绿树千家杂，青山四郭新。
须知太守印，合付谪仙人。
波浪窥东海，楼居近北辰。
不过行俭德，彼瘠本王臣。
寄俞瀛山
许恕（明代）

日日怀人坐草堂，娄江一别已三霜。花明古寺春联辔，雨滴空阶夜对床。

感旧未将心事白，忧时同惜鬓毛苍。东吴蚕老樱桃熟，作伴还乡共野航。
百香诗 其七十 斗草
郭居敬（元代）

采采奇芳映绣裳，三三五五蹈青阳。全筹赢得金钗去，一路春风语笑香。
破晓
洪亮吉（清代）

破晓帘前望，园荒绿欲齐。春知来路阔，天觉过墙低。

惊笋有时折，野莺无数啼。萋萋一坡草，踏尔过桥西。
送人朝飨裕陵
贺铸（宋代）

三年不见鼎湖龙，弓剑尘埃玉座空。
白发孤臣心断绝，满山明月柏城风。
满庭芳·濩落难容
毛并（宋代）

濩落难容，崎岖堪笑，一年陆走川浮。又携妻子，两度过神州。紫川鲈鱼正美，凉天气、恰傍中秋。今宵意，无人伴我，快泻玉双舟。功名，聊尔耳，千金聘楚，万户封留。又争如物外，闲旷优游。好在东阡北陌，相从有、诸老风流。家山近，归休去也，不上望京楼。
江树冬晓
谢方端（清代）

梅花几树竹篱边，独钓寒光人尚眠。
雪色未消红日上，家家茅屋起朝烟。
书志
黄锡朋（清代）

众悦耻攘臂，再为冯妇难。平生何所学，多暇幸无官。

孤影南飞鹊，狂怀东去澜。龙泉旧知我，今日忍重看。
宜章道中
潭溥（清代）

岸花香瘦影交迷，双桨迎秋下玉溪。红树人家收晚稻，夕阳山玉照晴霓。

民穷百粤徵兵急，地隘千峰拥塔低。客路情怀倍惆怅，故人踪迹各东西。
雨小霁登南寺阁
饶节（宋代）

登楼望四垂，缩缩雨小休。老木藤蔓活，古殿金碧流。

浮云捲岂尽，落日不可留。无人相与语，鸲鹆谩啾啾。
临江仙（九日）
姚述尧（宋代）

橘绿橙黄秋正好，霜飙洗尽炎威。江南多秋热，至九日而后凉。园林木落望中奇。俊游方得意，楚客为谁悲。

况有风流文字饮，何妨同醉东篱。狂歌犹记少陵诗。地偏初衣裌，山拥更登危。
送暨道士还玉清观
李颀（唐代）

仙宫有名籍，度世吴江濆。大道本无我，青春长与君。

中州俄已本，至理得而闻。明主降黄屋，时人看白云。

空山何窈窕，三秀日氛氲。遂此留书客，超遥烟驾分。
送桓子之郢成礼
孟浩然（唐代）

闻君驰彩骑，躞蹀指南荆。为结潘杨好，言过鄢郢城。

摽梅诗有赠，羔雁礼将行。今夜神仙女，应来感梦情。
赐姚崇
武则天（唐代）

依依柳色变，处处春风起。借问向盐池，何如游浐水？
夜泊建溪丰乐驿前三首 其一
刘弇（宋代）

坐看云叶洗昭回，磴束天仙玉宇开。水染东瓯清到骨，客伤南浦酽于醅。

雪萌正荐浇酲笋，粉色浑藏艳眼梅。稍觅暗芳窥熠耀，更从白石认毰毸。
北山别业三十八咏 其四 萝衣洞
陈樵（元代）

萝衣草带护烟蓑，楚国狂夫尚楚歌。石影到溪千丈劲，藤痕入木八分多。

泉分少白山中雨，衣取云门寺顶荷。洞口樵人谁语汝，棋边相遇懒相过。
食猫笋
方岳（宋代）

此君乃有宁馨儿，犀角丰盈玉不如。老去烟姿元耸壑，生来风骨已专车。

诗肠惯识猫头笋，食指宁知熊掌鱼。莫遣匆匆上竿绿，一春心事政关渠。
和林静学双兰
释文珦（宋代）

一本两花新，重滋旧畹春。
难教入凡梦，唯共何天真。
沮溺终稳隐，夷齐又得仁。
临风如欲笑，笑着独醒人。
西江月 赠善友
李道纯（元代）

至道本无言说，全凭立志刚坚。心常不昧究根源。一月千潭普见。会取击风捕影，便知火里栽莲。任他海水变桑田。只这本来无变。
李壁山正郎惠藤州桑寄生酒谢以二首 其一
黄衷（明代）

郁郁苞桑久托根，精灵忍为赴藤樽。北窗洗盏悠然酌，扶上苔阶试屐痕。
晚过邻几官舍三首
韩维（宋代）

炎日来休骑，红尘喜放船。
波平凉洗马，树净晚吟蝉。
风至披襟后，云消倚拖前。
潭心见华月，归意一留连。
游仙词三十三首
王镃（宋代）

仙令王乔面玉墀，天香薰透绿荷衣。
谁知脚底青丝舄，化作双凫傍日飞。
登升元阁故基
刘过（宋代）

脚力倦矣曷少休，侵晨更作升元游。
眼中已不见二百四十尺兀之高楼，但见炊烟万灶宿貔貅。
上有啼雅噪鹊如泣诉，下有藤蔓老树根据枝相虬。
想其结缔初，匠石巧与造物侔。
桷榱枅栱不知几大木，一木牵挽回万牛。
山川退听左右受约束，日月马兔早暮东西流。
阿房之旗矗立矮如上星期，临春绮望仙三阁俱下头。
杯埦块潜培塿而已矣，足涔洞庭芥为舟。
拄撑霄汉弹压大千界，下历梁唐秦隋晋汉周。
一朝世故有翻覆，祝结祝融回禄与郁攸。
灰飞障天烟焰炽，一火三月烂不收。
遂使觚棱花草莽，丹雘成墟丘。
吾闻至人侈俭初何心，有芭一把盖头便可留。
何必穷极土木事妖怪，朘削赤子膏血敛以裒。
是故子刘子，不仙不佛亦不侯。
视鸾台凤阁为蘧庐，百万买宅梦幻泡影沤。
江西岂无家，白沙翠竹泉石幽。
茅桅曝日搔背痒，篱缺墙破手葺修。
如以天地为室庐，日月行住坐卧得自由。
不为朱门是，不作白屋羞。
有时骑鲸千里游汗漫，有时蛤蜊遽食龟壳秋。
彼升元阁者亟成而复坏，肠亦不能为这断，
心亦不能为之忧。造物何足云，
此身自赘疣。誉尧毁桀未必是非，
丘跖两窖蚁与蝼。日斜诸公急下山，
我有斗酒归去来兮相与劝酬。
客况六言五首 其四
方回（元代）

辅嗣元不识易，安国未尝传书。周官谬释揆岳，□□□□瓜鱼。
代书寄翠岩新禅师
黄庭坚（宋代）

山谷青石牛，自负万钧重。
八风吹得行，处处是日用。
又将十六口，去作宜州梦。
苦忆新老人，是我法梁栋。
信手斫方圆，规矩一一中。
遥思灵源叟，分坐法席共。
聊持楚狂句，往作天女供。
岭上早梅春，参军慙独弄。
化成岩二首 其二
赵汝燧（宋代）

一线沿崖路，衰残步屧迟。攀萝冲雾上，倚槛俯空危。

石佛像须久，山僧言不知。看来众亭子，最是妙高奇。
代应
李商隐（唐代）

本来银汉是红墙，隔得卢家白玉堂。

谁与王昌报消息，尽知三十六鸳鸯。
次韵答陈子茂德培
林则徐（清代）

送我凉州浃日程，自驱薄笨短辕轻。
高谈痛饮同西笑，切愤沉辕似《北征》。
小丑跳梁谁殄灭？中原揽辔望澄清。
关山万里残宵梦，犹听江东战鼓声。
烂柯仙踪
梁衍泗（明代）

循良久已著江濆，梅岭南来两粤分。郭外一钱遮五马，匣中双剑净三军。

霜台俯瞰柯山斧，行部遥飞石室云。召对定知惊见晚，早期麟阁勒殊勋。
咏壁鱼
李远（唐代）

鳞细粉光鲜，开书乱眼前。透窗疑漏网，落砚似流泉。
潜穴河图内，吞钩乙字边。莫言鬐鬣小，食尽白蘋篇。
长夜谣
夏侯湛（魏晋）

日暮兮初晴。天灼灼兮遐清。披云兮归山。垂景兮照庭。

列宿兮云云。星稀兮月明。亭檐隅以逍遥兮盻太虚以仰观。望阊阖之昭晰兮丽紫微之晖焕。
张端明挽诗 其二
薛季宣（宋代）

帝功成赞育，天道与为徒。祖帐霸陵岸，扁舟笠泽湖。

送鞋非李泌，哭市有郇谟。已矣龙輀税，依然曳尾涂。
秋塘晓望
吴商浩（唐代）

钟尽疏桐散曙鸦，故山烟树隔天涯。

西风一夜秋塘晓，零落几多红藕花。
春山对酒
王恭（明代）

山顶春泉带雨香，数声啼鸟近壶觞。遥怜曲水兰亭下，寥落风流野草长。
句 其一
成锐（宋代）

綵槛应无分，春风不借恩。
再次韵前篇属印禅师后篇属选上人二首 其一
周孚（宋代）

老禅真与世相忘，十载惊涛溅石房。指似贞心人不解，断槎素壁白如霜。
留别丁二仲乔 其二
方履篯（清代）

荔浦同舟约，经春燕不归。孤篷岂吾愿，别泪满君衣。

爱日盟心密，餐霞世侣稀。相期云汉外，明德慰调饥。
醉落魄 八卦配九宫
王吉昌（元代）

阴阳气结。乾坤派、六爻交设。四分九数明罗列。两遁推移，周岁用相迭。殷勤进取功无缺。抽添加减应时节。烹成二八丹威烈。吸海吞山，
坐睡依韵和持国
梅尧臣（宋代）

坐久既生倦，渐看冠佩斜。
钟声传紫禁，乌影转西华。
窃印後当致，触屏前未嘉。
不为疏慢意，何用北窗夸。
赠庐陵胡凤九员外
王麟书（清代）

凤九员外古之狂，生友死友醉忽忘。少年杀贼桐树冈，贼平弃刃归故乡。

故乡荦确文山阳，日星在上分光芒。古朴拙塞为文章，有司苦以绳尺量。

行年七十身且强，山行百里携糇粮，闲来觅醉如渴羌。
题君山
雍陶（唐代）

烟波不动影沉沉，碧色全无翠色深。
疑是水仙梳洗处，一螺青黛镜中心。
郡斋寓兴
刘兼（唐代）

依约樊川似旭川，郡斋风物尽萧然。秋庭碧藓铺云锦，

晚阁红蕖簇水仙。醉笔语狂挥粉壁，歌梁尘乱拂花钿。

情怀放荡无羁束，地角天涯亦信缘。
到西峰寺见弟蒙所与僧屋诗
陈著（宋代）

檄便入云山，相逢话晚年。惯吟茅屋下，时打葛藤前。

应世未圆觉，无人识圣颠。滔滔儿女境，犹抱颖师弦。
宫词 其六十五
赵佶（宋代）

三月西城淑景多，羽林旌旆拥鸣珂。珠鞍玉镫龙骧进，宝苑珍亭喜一过。
送王内使敬夫归省
边贡（明代）

归骖慕乡土，欲止不可能。朝发华阴祠，日夕过灞陵。

风林散轻雨，山店明春灯。忽忆旧时路，别来如更增。

蟏蛸缀檐牙，游子行到家。邻里登墙头，顾望纷且哗。

堂前列车马，堂上生光华。何以为亲寿，宫衣明绣花。

草堂近终南，采兰日往来。兄弟各相勉，行歌咏南陔。

亲心日以悦，亲颜日以开。閒时语家庆，笑指庭中槐。

春潭水烟青，春岸杏花赤。宛转沙上径，依依记行迹。

濯缨清浅流，还坐旧苔石。鸥鹭了不惊，遥应识归客。

春分酒初熟，香满青门店。匹马随双童，穿林复经堑。

夜窗清梦里，花笔生彩焰。好是南山灵，相寻索诗欠。

我思何所在，乃在樊川沚。斜月照虚梁，微风动芳芷。

悠悠抱沈念，脉脉感前喜。尺练难重持，春冰限双鲤。

君陂水多鱼，我湖山有鹊。一飞与一潜，各自相娱乐。

同游京辇下，十载镇如昨。昨夜问君行，朝来宦情薄。

君才比天马，高躅不可蹈。我心寔亡羊，多岐赖君导。

关山一为别，轮轸何时到。感激木瓜篇，琼琚愧相报。

枕书卧南窗，月黑灯不明。遥夜无近梦，深交有遐情。

鸣琴写幽怀，调苦弦亦清。曲罢不成寝，高林啼曙莺。

秣马西送君，行行古城阴。长亭短亭路，千里万里心。

春绿变山草，连连冈与岑。归林渺烟光，彷佛闻车音。
和欧阳昆季连夜明月入座之作
张嗣纲（明代）

青天云汉净，明月入帘幽。慢捲花阴叠，樽开桂魄浮。

清风人狎坐，夜静镜当楼。桃李连宵宴，何须秉烛游。
句 其五
袁毂（宋代）

手掬樵溪尘可濯，恨无雄笔继苏为。
偈倾一百三十三首
释法薰（宋代）

今朝五月五，石田无剩语。
打破鬼门关，三更日卓午，
明眼衲僧迷却路。
送曹子方赴福建运判
张耒（宋代）

平生邺下曹公子，家世风流合有文。
横槊尚传瞒相国，紫髯不是画将军。
诏书宽大民何怨，刺史威严吏合勤。
好作楚词更下俚，云中一降武夷君。
四块玉·乐闲
张可久（元代）

远是非，寻潇洒。地暖江南燕宜家，人闲水北春无价。一品茶，五色瓜，四季花。
寿桃林一愚伯九十
罗洪先（明代）

丈人九十身长健，闾里过从旧识名。就养久闻朝市事，观书还辨古今情。

当门树老曾看种，在学孙多自教成。行辈祇今谁得似，季方年齿近难兄。
客路和胡元鲁出入韵
释斯植（宋代）

十载天涯客，浮云不定身。
烟波春雨渡，灯火夜渔村。
世事空为累，人心未觉仁。
何时留片石，归老石松根。
赠茅山张道者
范仲淹（宋代）

有客平生爱白云，无端年老尚红尘。
祇应金简名犹在，得见仙岩种玉人。
野步寻梅
吴惟信（宋代）

夕阳一半落群峰，寒叶零霜野望空。阴谷忽然逢造化，小梅枝上见春风。
恭谢庆成诗十阕
武衍（宋代）

染罗彫草斡天机，簇戴工夫斗出奇。
唯有近臣恩数异，尚方别赐细栾枝。
禅人写真请赞 其三
释昙华（宋代）

者汉初无罪过，祇是头匾眼大。虽然肚里醒醒，开口便先话堕。

如斯出世为人，恰似大虫看水磨。
谢郭景文寄鱼鲊
王庭圭（宋代）

开缄如见故人面，仍喜故园风物来。想见金刀落飞雪，何时斫脍共衔杯。
春晓
张玉娘（宋代）

夜雨连阶碧草，东风满院飞花。湘竹帘凝晓色，石楠树散栖鸦。
次韵答并帅庞公谢寄古砚
韩琦（宋代）

谁传石末首青州，邺砚今推第一流。更好岂堪濡化笔，报琼终念木瓜投。
山蜂以笔管为巢戏有此作
曹玘（清代）

如椽世界忽相兼，群以为房意亦恬。腰细未嫌宫制窄，须香常亦墨痕沾。

晓窥斑管心应苦，夜酿江花蜜更甜。毛颖有锋能杀兔，莫轻发矢斗霜尖。
绍熙改元早起
许及之（宋代）

元日好天气，侵晨供佛灯。生逢大庭氏，閒作小乘僧。

报主须身健，勤家且夙兴。一贫容易饱，四海愿丰登。
十六观经颂·地观第三
释遵式（宋代）

琉璃宝地正观时，谛了分明极乐国。
八种清风鼓乐音，苦空无我无常曲。
瞻礼开师真像
蔡襄（宋代）

轻澜还故浔，坠轸无遗音。
好在池边竹，犹存虚直心。
往复二十年，每见唯清吟。
觉性既自如，世味随浮沈。
琅琅白云姿，怅望空山岑。
岂不悟至理，悲来难可任。
题林屋洞天
德祥（元代）

群山包水水包山，金作芙蓉玉作环。洞里有天通五岳，山中无地著三班。

白云彷佛鸡初唱，碧海迢遥鹤又还。可惜桃花有凡骨，年年随浪出人间。
九日
周紫芝（宋代）

九日清尊强挽秋，满庭风雨复谁游。俗人言下无三语，此老胸中有九流。

白发不妨欺短帽，黄花应解笑痴愁。客情老去何曾好，双鲤书来几日收。
至陵阳山登天柱石，酬韩侍御见招隐黄山
李白（唐代）

韩众骑白鹿，西往华山中。玉女千馀人，相随在云空。

见我传秘诀，精诚与天通。何意到陵阳，游目送飞鸿。

天子昔避狄，与君亦乘骢。拥兵五陵下，长策遏胡戎。

时泰解绣衣，脱身若飞蓬。鸾凤翻羽翼，啄粟坐樊笼。

海鹤一笑之，思归向辽东。黄山过石柱，巘崿上攒丛。

因巢翠玉树，忽见浮丘公。又引王子乔，吹笙舞松风。

朗咏紫霞篇，请开蕊珠宫。步纲绕碧落，倚树招青童。

何日可携手，遗形入无穷。
横吹曲辞·紫骝马
卢照邻（唐代）

骝马照金鞍，转战入皋兰。
塞门风稍急，长城水正寒。
雪暗鸣珂重，山长喷玉难。
不辞横绝漠，流血几时干。
桐柏观三井龙潭下为瀑布
韩元吉（宋代）

一水赴壑如奔雷，两山壁立坚谁开。
山高石限水不去，万古斗怒何轰豗。
盘涡散作钟与釜，往往石上相萦回。
泓渟岁久深莫测，人言海眼良可猜。
不知蛟龙底无用，局促石窦直穷哉。
未能九土霈一雨，尚与千里清炎埃。
往时金虯坠玉简，中使奉诏从天来。
百年旧事今寂寞，但有雪浪飞崔嵬。
杜鹃花开兰正发，双阙万丈晴云堆。
寒声彻耳心骨爽，凌风一上吹笙台。
竹溪直院盛称起予草堂诗之善暇日览之多有可
刘克庄（宋代）

胜负无常数，先观曲直知。
隐然壮吾国，孰改敌王师。
致讨皆声罪，徂征必有辞。
一言明逆顺，大势决雄雌。
缟素炎图定，包茅霸业基。
后儒喜穿凿，妄意说升陑。
僧庵
卫宗武（宋代）

结屋倚岩隈，日高晨露晞。
开门放山入，隐几看云归。
野老披白袷，樵夫穿翠微。
僧居无个事，尽日客来稀。
送叶熙时还新安省亲尊公读书于黄山之指月庵
智舷（明代）

今年季秋与孟冬，馀也踏遍黄山峰。归来相对数竿竹，倦锡倚山雪满屋。

送君手捉天台藤，打破子陵滩下冰。欲识君家读书处，只问丹台指月僧。
宫人斜
吴龙翰（宋代）

碧石重重锁墓门，兰膏点火照黄昏。
春风几度生芳草，还似君王旧日恩。
庵中杂书四首 其二
陆游（宋代）

谋生安用苦区区，豆饭藜羹未遽无。若使天年犹合活，不妨自有谷于菟。
绝句 其二
释景淳（宋代）

后夜客来稀，幽斋独掩扉。月中无旁立，草际一萤飞。
临江仙 西山同钦叔送溪南诗老辛敬之归女儿
元好问（金朝）

自笑此身无定在，风蓬易转孤根。羡君归意满离尊。眼中茅屋兴，稚子已迎门。回首对床灯火处，万山深裹孤村。故人天末赋招魂。新诗凭寄取，憔悴不须论。
上元喜雪
杨齐（宋代）

灵感手擎苍龙鞭，和风一道飞腾天。天公欲报大有岁，六花助与芳菲权。

紫姑云辇归时节，太光碾碎桄榔叶。晓来楼阁万家春，白玉鸳鸯为新叠。

垄头耕父被单褐，望岁欣欣掉歌舌。王孙却恨此宵寒，兰膏冻黑香轮滑。
圣寿閤端午帖子 其一
许及之（宋代）

有德天同寿，无为日更长。每逢端午节，双上万年觞。
芙蕖
孙应时（宋代）

生来不著尘泥涴，天下何妨名字多。
一世炎凉独风月，四时荣落付烟波。
自知根节全冰玉，人道丰姿照绮罗。
濯濯晨光香十里，为君敲桨叫吴歌。
社稷第一
文天祥（宋代）

南极连铜柱，煌煌太宗业。
始谋谁其间，风雨秋一叶。
望涧中田舍
汪炎昶（宋代）

本不为幽寻，松边世外心。翠明山欲近，碧暗水疑深。

鸟触岚光破，鱼惊屐响沈。输他茅舍好，径转绿萝岑。
村居 其三
王冕（元代）

人言村落僻，我处颇清幽。
竹色侵衣冷，江声绕屋流。
欢呼同社酒，出入趁鱼舟。
不用闻时事，桑阴且饮牛。
答转运王工部到寿阳却乘流东下以诗见寄
宋祁（宋代）

闻到清淮上，还乘清溜回。
缘持使者节，难把故人杯。
曙盖星衔柳，昏邮雨亚梅。
怆离并感昔，都向句中来。
安成道中作六首 其一
刘弇（宋代）

故家楚尾邻三湘，粗有晴地麻与桑，利机未判身轻尝。

生涯寄将一叶上，归钓赪尾秋沧浪。
山中怀萝石翁
明秀（明代）

老怀常耿耿，岁暮一行书。寒日孤城短，山堂独夜虚。

病多忧到骨，吟苦泪盈裾。只恐梅花笑，相逢齿发疏。
淳祐祭海神十六首
佚名（隋代）

祝融之位，贵乎三神。
吞纳江汉，广大无垠。
长安委轮，祐我黎民。
敬陈明享，允鉴恭勤。
正月十三日
韩淲（宋代）

南山春雪未全消，路并浮梁步石桥。深绿渐归高柳叶，浅红初上小梅梢。

峭寒寺院钟声起，昏暮人家烛影摇。一夜东风吹酒醒，梦回花月是元宵。
新开小双晁子西有诗以韵答之二首 其一
郭印（宋代）

平生栖息地，往往旋修筑。为怜双净眼，不肯受羁束。

官居凿小双，容膝盖已足。于焉得逍遥，内视聊自牧。

廓廓乾坤大，冥冥鬼神服。是心不违仁，如种五谷熟。

乃知穷且贱，未必不为福。朋僚饷新诗，句法惊小陆。

秀色增云山，荣光发林木。何妨曳杖来，斯乐未敢独。

清谈可以饱，岂但蠲烦促。非必酒与肴，佳客始能速。
矮斋杂咏二十首·宿溪上
华岳（宋代）

梦回斜月挂林端，酒力初消怯夜寒。
何处客舟犹未泊，一声柔橹过前滩。
踏云行 谢李师叔鞋
马钰（金朝）

高尚先生，先生姓李。怜予乡远三千里。教言滋味胜琼浆，寻思不让元王醴。见赠予鞋，鞋非鞋履。藏机隐密传玄理。从今无分踏红尘，有缘
过紫嵩庵
宋庠（宋代）

新结禅庵当小斋，见山何必上高台。嵩岩更似知音赏，雨罢先供翠色来。
书垂柳铺壁
李新（宋代）

远碧涵空暮天阔，落日愁人船不发。
多情何处雁西飞，凭寄天涯尺素归。
郭恕先为富人子作风鸢图偿平生酒肉之饷富人
徐渭（明代）

缚竹糊腔作鸟飞，崩风坠雨烂成泥。
明朝又是清明节，斗买饧糖柳市西。
壬子秋过故宫（十九首）
宋讷（明代）

技巧声淫娱帝聪，万机谁为代天工。
国中失鹿迷原草，城上啼天落井桐。
驼鼓声干鸾辂远，马駧筵罢革囊空。
不知金宋为殷鉴，漫说东皇历数终。¤
又登碧云亭感怀三十首
吴芾（宋代）

晚上危亭懒举头，竹椽芦屋亦堪羞。
我将一变成雄观，长与邦人作宴游。
同榈香游石门次韵三首 其三
黄世则（清代）

苍苍山上松，泠泠山下泉。松挟泉声流，泉与松声还。

春归花在涧，客去鹤掩关。时闻石上枰，落子白云间。
次韵子绍腊雪书事
周紫芝（宋代）

君莫爱广寒殿冷月姊归，夜乘白凤空中飞。何如长安城中千门万户雪，玉皇后阙人间稀。

明年王春月书正，瑞麦垂黄腊前应。衮衣丞相穆天縡，白发野人歌圣政。

吾生老矣直宜休，此心欲话谁当酬。短犁青帽耕雪垄，破晓何时归饭牛。

诵君新诗如七发，酒酣起舞耳亦热。满夜方伴月婵娟，开户不知风凛冽。
江上阻风雨
岑参（唐代）

江上风欲来，泊舟未能发。气昏雨已过，突兀山复出。

积浪成高雨，盘涡为嵌窟。云低岸花掩，水涨滩草没。

老树蛇蜕皮，崩崖龙退骨。平生抱忠信，艰险殊可忽。
满江红·午枕神游
吴潜（宋代）

午枕神游，晓鸡唱、城关偷度。俄顷里、笋舆伊轧，征夫前路。路入江南天地阔，黄云翠浪千千亩。有皤翁、三五喜相迎，邻田父。旋策杖，寻幽圃。旋挈榼，陈高俎。疑此身归去，朱陵丹府。布谷数声惊梦断，纱窗小阵梅黄雨。把人间、万事一般看，投芳醑。
雨渡汾关却寄太原音信
张九镡（清代）

长夏阴凉曙色分，山关南去傍横汾。津临雀鼠常疑雨，岳近蛟横半作云。

京国衣冠犹绕梦，天涯昆弟惜离群。息肩早慰高堂望，北顾音书几日闻。
寄题石湖海棠
范成大（宋代）

老懒居家似出家，园林春色雨沾沙。
海棠尚自无心看，天女何须更散花？
感梅属周文显二首 其二
赵蕃（宋代）

玉薄冰轻不自持，可能当此恶风吹。要知此物坚牢质，不比渠侬耎脆姿。
懒瓒赞
释普济（宋代）

垂颐寒涕满头霜，黄独煨来别有香。
三诏入云三不起，儿孙各自立封疆。
送叶靖逸之维扬
徐集孙（宋代）

竹西亭下路，二十四桥迂。
有志风寒地，携家雨雪途。
杯酣看玉蕊，橐重载湖珠。
写就乌丝句，无妨寄雁奴。
偈
释思彻（宋代）

羊头车子推明月，没底船儿载晓风。
一句顿超情量外，道无南北与西东。
员峤先生
徐凝（唐代）

员峤先生无白发，海烟深处采青芝。

逢人借问陶唐主，欲进冰蚕五色丝。
岳麓书院纪事 其一
徐炘（清代）

万叠青峰压绿涛，胜游逸兴托同袍。寻山客集春三月，问渡舟摇水一篙。

秀毓楚材饶杞梓，词摛艺圃续《风》《骚》。悬知屈宋遗徽在，为触吟情试彩毫。
张覆舆自西山来
申涵光（清代）

何事须城郭，人间复见君。全家依涧草，短褐带山云。

薄俗居难定，忘形鹿可群。四方多战伐，羡尔未全闻。
淡黄柳 新柳
王士禄（清代）

阳头三月。袅袅东风急。陌上桥头吹不息。渲得短丝成碧。

看嬉头黄鹂恰恰。

怜娇色。晓日红楼辟。似有个、盈盈立。敛修蛾、且罢流黄织。

灞岸条垂，玉关梦杳，袖向晴光暗湿。
王古樵观予苦疮鄙句遂自赋眉遭二韵各二首因次其韵为戏 其四
方一夔（宋代）

命灾况复与穷遭，真似蟛蜞缚两螯。鳞甲棱棱便净浴，发须种种快频搔。

瓮头轑酒何妨醉，松下餐肪不厌饕。快写田家剜肉句，夜阑秃尽管城毛。
陈山龙君祠迎享送神曲
龚颐正（宋代）

君祝驾兮芬阳斯陈，鼓钟广享兮列鼎重茵。
君之宫兮屯云，蕙肴蒸兮芬芬。
我黍我稌兮抑亦荐其萍芹，君明其衷兮无吐芳新。
老去
陆游（宋代）

老去时时病，春来日日阴。
文书有期会，山水负登临。
倦客风埃眼，孤臣狗马心。
余寒欺短褐，莫惜酒杯深。
奉使还至近畿先寄史院诸同舍二首
苏颂（宋代）

倐忽经冬又涉春，年光冉冉暗催人。
要荒一去三千里，晦朔俄惊十二旬。
绝代方言空问俗，蓬山直舍已凝尘。
汗青何日成书去，头白常惭窃禄频。
秋晚书懹
陆游（宋代）

颓然兀兀复腾腾，万事惟除死未曾。
无奈喜欢闲弄水，不胜顽未远寻僧。
唤船野岸横斜渡，问路云山曲折登。
却笑吾儿多事在，夜分未灭读书灯。
偶书
何中（元代）

桐寒叶落风，菊净花开雨。掩映半畦秋，好竹三四五。

对此憔悴人，忽笑不复语。
辛丑迁居杭城珍珠巷留题旧宅小米峰
包兰瑛（清代）

峰峦小米巷真珠，同此杭州宅一区。机杼乍分鲛客慧，烟云犹忆虎儿母。

敢偕白傅夸新第，未免青山恋故吾。惜别不须深感慨，总相宜处是西湖。
微雨
韩淲（宋代）

云间度微雨，沾洒草木净。披衣未盥栉，失却体中病。

屋角鸠鸣阴，是亦彼情性。今我睡既醒，岂不有孤咏。
清江曲
苏庠（宋代）

属玉双飞水满塘，菰蒲深处浴鸳鸯。
白蘋满棹归来晚，秋著芦花两岸霜。
扁舟系岸依林樾，萧萧两鬓吹华发。
万事不理醉复醒，长占烟波弄明月。
梅花喜神谱·欲谢一十六枝
宋伯仁（宋代）

舞处更宜长，十笋藏纤指。
脱得戯衫时，方知有獃底。
题画三首 其三
黄克晦（明代）

江草引行路，水风吹渡桥。故人家咫尺，门外是春潮。
禅颂三首 其一
王彧（宋代）

昧已全抛大事忧，为渠刚揽等閒愁。桑榆晚景无多子，针芥人身岂易投。
菩萨蛮·春花春月年年客
纳兰性德（清代）

春花春月年年客，
怜春又怕春离别。
只为晓风愁，
催花扑玉钩。
娟娟双蛱蝶，
宛转飞花侧。
花底一声歌，
疼花花奈何。
寄献广南许虞部
寇准（宋代）

南国江山五十州，星郎从此播芳猷。
诗穷雅道皆清唱，官重名曹未白头。
望断蛮村烟树远，吟残岭月海风秋。
三年政满迎丹诏，谏署重膺仄席求。
老君十六变词 其六
佚名（隋代）

六变之时。生在乾地西北角。图画天地立五岳。处置星辰叙四渎。

二十八宿注乡曲。日月照曜为下国。走如流水得周局。智者察之知急速。

雨泽以时熟五䅽。万人食之大化足。
握金钗
吕渭老（宋代）

风日困花枝，晴蜂自相趁。晚来红浅香尽。整顿腰肢晕残粉。弦上语，梦中人，天外信。

青杏已成双，新尊荐樱笋。为谁一和销损。数著佳期又不稳。春去也，怎当他，清昼永。
送浃上座如馀杭刻慈觉老人语录五首 其三
饶节（宋代）

啾啾蚊蚋盎中鸣，拟议庄周旧典刑。好与刻成无字印，须弥顶上震雷霆。
九华望庐山
熊皎（唐代）

九江山势尽峥嵘，惟有匡庐最得名。万叠影遮残雪在，

数峰岚得夕阳明。冷侵醉榻铺秋色，高亚吟龙送水声。

只待丹霄酬志了，白云深处是归程。
好事近·我欲御天风
陈三聘（宋代）

我欲御天风，飞上广寒宫阙。撼动一轮秋桂，照人间愁绝。归来动著酒消磨，玉面点红缬。起舞为君狂醉，更何动邀月。
李翱参药山图赞
释智愚（宋代）

黑豆数无穷，青松盖尽。
癯然老比丘，即此吾无隐。
更提云水曲周遮，添得傍人眼晨花。
百花潭
袁华（明代）

朝乘百花舫，暮醉百花潭。纤纤潭上月，流影照清酣。
为史魏公寿
释宝昙（宋代）

自公山中去，五醉黄金花。
光明照屋庐，母子双鬓华。
口不名一钱，意将饭胡麻。
天人岂不韪，用舍各有差。
胸中五色石，无补山水涯。
譬如九鼎重，以国不以家。
寄声谢东海，多多寿流霞。
明年凤池日，相近当无譁。
罗汉南公升堂颂二首
黄庭坚（宋代）

黑蚁旋磨千里错，巴蛇吞象三年觉。
日光天子转须弥，失眼众生问演若。
拟古 其十
张九成（宋代）

乔松列万行，知是谁人墓。龟趺表山冈，石马夹山路。

潺潺瀑水秋，萧萧白杨暮。苍黄愁杀人，何物能超寤。

人命极危脆，不殊花上露。秦皇死则已，规与山河固。

一朝祸事发，所掘无尺度。想见冥漠中，自叹平生误。

遗臭千万年，至今污尺素。
杨补之梅花小轴
韩淲（宋代）

腊前到处见梅蕊，影落寒窗只自知。珍重西江三昧手，玉溪西隐看横披。
对门两绝
洪咨夔（宋代）

对门三日罢晨炊，无处傭身老画师。
安得化山为饭颗，大家鼓腹太平时。
句 其三
芮烨（宋代）

宁令汉社稷，变作莽乾坤。
暮春词
释行海（宋代）

春风荡桨落花时，江鼓冬冬舞柘枝。
雨洗樱红蚕豆绿，金衣公子可怜谁。
东行巡屯
成书（清代）

驱车临沙碛，残月尚朦胧。九夏祁连雪，凌晨闾阖风。

疏杨垂弱缕，野卉弄轻红。塞上悲秋客，凄凉孰与同。
题李仲山金影轩
李之仪（宋代）

金影风光小洞天，蓝桥有路隔云烟。玉壶叩尽应能语，早晚光明照座边。
空亭日暮　寄洪昉思时客蓟门 
沈谦（清代）

空亭日暮。记声断骊歌，摇鞭欲去。沙草半连云，雪花时带雨。

梦难凭，期漫许。但相看无语。才转眼，散发披襟，江南酷暑。

我有离情怎诉。想望月芦沟，也思旧侣。斫地为谁哀，谈天何自苦。

妙文传，芳信阻。正金台吊古。愁多少，骏骨如山，寒烟宿莽。
十二时歌
释印肃（宋代）

人定亥，坠石痴人犹捣碓。
忽然舂出古菱花，照地照天无向背。
今时人，会不会，
未了先须除渴爱。情忘想尽至无依，
体若虚空非内外。
百家岩
竹林吟叟（宋代）

明月池边酌玉罍，玉罍未倒玉山颓。
秋风吹断华胥梦，卧看飞云过岭来。
与毛三江访匏翁故第暮归有作
邵宝（明代）

久矣门墙梦寐中，偶来还喜故人同。赋诗尚有庭前树，醒酒兼人竹外风。

百岁遗情孤绿野，一言嘉惠重南宫。贤郎不负箕裘语，地下真堪慰乃翁。
闲忙
白居易（唐代）

奔走朝行内，栖迟林墅间。多因病后退，少及健时还。

斑白霜侵鬓，苍黄日下山。闲忙俱过日，忙校不如闲。
二郎神 秋叶
杜贵墀（清代）

出门四顾，但树树替秋言语。恰作去就新黄，收回稠绿，青镜愁容似汝。

自昔才人悲摇落，可更有、亭皋佳句。惟岭外夕阳，桥边流水，是漂流处。

无据，辞根却似，无家归去。向渡口寻红，箧中搜字，才信闲愁最苦。

凤去桐孤，鸦翻枫冷，又送晚来凉雨。人独自、门掩西风，对汝有何心绪。
六月归途
徐玑（宋代）

星明残照数峰晴，夜静惟闻水有声。
六月行人须早起，一天凉有湿衣轻。
宦情每向途中薄，诗句多于马上成。
故里诸公应念我，稻花香裹计归程。
咏史下·梁武帝
陈普（宋代）

戒舍工夫老未员，百双鸡子送残年。
一生般若成何事，赢得江头载荻船。
城上
陆游（宋代）

濯锦豪华梦不通，岿然孤叠乱山中。
行歌满道知人乐，露积连村见岁丰。
万瓦新霜扫残瘴，一林丹叶换青枫。
鹅黄名酝何由得，且醉杯中琥珀红。
史记送后村刘秘监兼致欲见之悰
陈起（宋代）

昏聩嗟耳目，管弦堂上调。
世事每相背，秋月虚良宵。
涓吉拟登龙，疾雨惊风飘。
祢刺不得前，东睇心旌遥。
近履传康强，变体笔更饶。
风响虽时接，未若亲闻韶。
忆昔西湖滨，别语请教条。
嘱以马迁史，文贵细字雕。
名言犹在耳，堤柳凡几凋。
兹焉得蜀刻，持赠践久要。
会晤知何时，霁色审来朝。
护先妣国夫人丧南行奉别尊大人领省
耶律铸（宋代）

泪满云笺未怆神，高楼望不见飞尘。重重门户无人到，深锁桃花一院春。
程泰之郎中以诗三绝觅省中梅花因次其韵 其一
王十朋（宋代）

长记蓬山旧赏梅，芳樽一笑共君开。重游未见梅花面，应误君诗得得来。
颂古
释道颜（宋代）

韶阳一鉴，生铁馂馅。
直下咬破，咦！莫怪相赚。
次韵达观弟送法椿长老入杭
陈著（宋代）

与师交际狎，弟后我居前。
久憩上方阁，忽登西浙船。
翩然如过鹤，听不到啼鹃。
心契无千里，诗盟终有缘。
喜迁莺
沈端节（宋代）

冰池轻皱。喜寒律乍回，微阳初透。岁晚云黄，日晴烟暖，画刻暗添宫漏。山色岸容都变，春意欲传官柳。最好处，正酥融粉薄，一枝梅瘦。

行乐，春渐近，景胜欢长，幼眇丝簧奏。鸣玉鹓行，退朝花院，犹有御香沾袖。试问西邻虽富，何似东皋依旧。趁未老，便优游林壑，围棋把酒。
题傅岩叟悠然阁三章章八句
陈文蔚（宋代）

悠然君之心，非古亦非今。
忘言犹有时，无弦安用琴。
渊明此时意，千载无知音。
但见登阁时，山高白云深。
偈颂一百零九首
释可湘（宋代）

言中彼此带幽玄，尽向言中辨正偏。
孤负一条官驿路，茫茫沉在月明前。
蔺相如
徐钧（宋代）

缶击何分秦胜负，璧还不是赵存亡。
最怜恃勇偏轻举，直挟君王冒虎狼。
薛子舒墓
叶适（宋代）

悒悒西门路，樵歌占晚云。
燐迷王弼宅，蒿长孟郊坟。
少病怜医错，题书与父分。
又言重把笔，兼欲使余闻。
川陜总督尹继善奏进新麦
弘历（清代）

荐新遵古制，土物贡遐方。既用验农事，还宜以彘尝。

味甘端胜芡，色白比于霜。更喜烽烟息，千家饼饵香。
偈颂一百零二首 其五十七
释绍昙（宋代）

烟雨溟濛望眼迷，兰舟小泊画桥西。儿童不识春流涨，却怪湖边柳树低。
送怀秀禅者
释重顯（宋代）

麻衣草座思灵彻，一食安闲更无别，
倏忽迁流数百年，杳杳谁无继其绝。
吾兮亦是疏慵辈，冷淡身心存慷恺。
偶续灵峰照夜灯，遽泛铁船下沧海。
深嗟知困不知休，奔驰骇浪空淹留。
纵得长鳌拟何待，堪白头时好白头。
因观坏衲秀禅客，清苦如冰复如蘗。
别我携筇步大方，为叶为花恣披拆。
伏枕寥寥情意阑，率寫狂歌赠行色。
苑里八景诗
蔡见先（清代）

茅舍如鳞别有村，扶藜人立夕阳墩。鲸波渐荡舟能小，蜃市初开雾又屯。

生计不妨耕钓托，画图谁辨海山昏。得鱼合唤邻翁饮，壶酒寒篝仔细论。
次韵元章留别
王十朋（宋代）

送客成都去，回舟白帝边。月应遥共对，夔复有谁怜。

我只怀归计，君宜了世缘。相期翼吾道，馀事读楞圆。
句
蔡昆（唐代）

飘飘随暮雨，飒飒落秋山。（《落叶》，王正字《诗格》）
南还湘水言怀
张九龄（唐代）

拙宦今何有，劳歌念不成。十年乖夙志，一别悔前行。

归去田园乖，倘来轩冕轻。江间稻正熟，林里桂初荣。

鱼意思在藻，鹿心怀食苹。时哉苟不达，取乐遂吾情。
书适
陆游（宋代）

北崦千梢竹，东轩八尺床。
遍行欣老健，熟睡领新凉。
海石陈书几，陶诗贮药囊。
时时一到眼，亦足傲羲皇。
杂感
陆游（宋代）

雨霁花无几，愁多酒不支。
凄凉数声笛，零乱一枰棋，蹈海言犹在，移山志未衰。
何人知壮士，击筑有余悲！
苏州十咏其五·阊门
范仲淹（宋代）

吴门耸阊阖，迎送每跻攀。
一水帝乡路，片云师子山。
落鸿渔钓外，斜柳别离间。
白傅归休处，盘桓几厚颜。
谢制帅高卿剡四首
陈造（宋代）

论世究德业，先生处其全。
谹议可断国，余功犹护边。
此行虽暂屈，衮职正急贤。
玺书起黄霸，摩眼待新年。
偈二十二首
释洵（宋代）

三年来在此山中，上下人情贵一同。
今日溪头休惜别，德云只在妙高峰。